
Mérőberendezés tervezése és építése mágneses folyadékok ülepedésének vizsgálatára

A mágneses folyadékok olyan kolloidok, amelyekben mikro vagy nanoméretű ferromágneses részecskék (például magnetit részecskék) vannak diszpergálva. A mágneses folyadékokat a diszpergált szemcseméret alapján két nagy csoportba sorolhatjuk: ferrokolloidok és magnetoreológiai folyadékok. A ferrokolloidok szemcseátmérője jellegzetesen 10-150 nm-es mérettartományba esik. Az ilyen kolloidok több tíz évig stabilak és folyadékfázisban ferromágneses tulajdonságokat mutatnak. A magnetoreológiai folyadékok esetén a diszpergált részecskék jellegzetes átmérője a 0,1-50 µm mérettartományba esik. Az ilyen folyadékok ugyancsak ferromágneses tulajdonsággal rendelkeznek, de a részecskék méreténél fogva gyors ülepedést mutathatnak. Külső mágneses tér hatására a folyadékokban a dipóluspárok láncokba és oszlopokba tömörülnek, amely a folyadék viszkozitás-növekedését eredményezi. Napjainkban a finommechanika és a gépjárműtechnika területén alkalmazzák ezeket a folyadékokat rezgések csillapítására, nyomatékátvitelre és autonóm lengéscsillapítókban.
A munkánk célja egy olyan mérőberendezés tervezése és építése volt, amely alkalmas magnetoreológiai fluidumok ülepedésének vizsgálatára. A megoldandó feladatok között szerepelt egy kb. 50 cm-es minta ülepedésének detektálása egy üvegcső teljes hossza mentén. A magnetoreológiai folyadékok vizsgálatához egy mágneses elven működő detektort fejlesztettünk ki. A mérési elv megegyezik az LVDT (Linear Variable Differential Transformer) működési elvével. Az LVDT meghajtását és jeleinek feldolgozását egy általunk fejlesztett analóg áramkör végzi. A detektor mozgatása a minta teljes hossza mentén egy léptetőmotoros lineáris egységgel történt.
Készítettünk egy vezérlőelektronikát, amely egy mikrokontroller köré épül, továbbá a panel tartalmaz egy léptetőmotoros meghajtó elektronikát és két jelkondicionáló egységet. A mérőműszer mobilitása érdekében készítettünk egy tápegységet, amely a hálózati 230 V-ból előállítja a berendezés működéséhez szükséges DC feszültségeket. A számítógépes vezéreléshez és méréshez egy LabView környezetben futó programot írtunk.



